**POROČILO**

**O Mednarodnem srečanju županov na temo**

**razvoja in izmenjave participatornih praks**

**(Škofja Loka, 26. – 28. september 2019)**

Občina Škofja je vodilni partner in nosilka dvoletnega mednarodnega projekta ''**Mladi in starejši - aktivno staranje''**, s katerim je uspela na razpisu Evropske komisije - **program Evropa za državljane.**

V projektu sodeluje 12 partnerskih mest: 11 jih prihaja iz držav članic Evropske unije, pri projektu pa sodeluje tudi mesto Kruja iz Albanije. Vseh 11 sodelujočih mest iz EU pa sodi tudi v mednarodno združenje Douzelage, katerega zelo delavna članica je tudi Občina Škofja Loka. Poleg naše občine, pri projektu sodelujejo tudi naslednja partnerska douzelaška mesta: **Judenburg** (Avstrija), **Bad Kötzting** (Nemčija), **Asikkala** (Finska), **Bundoran** (Irska), **Sušice** (Češka Republika), **Rokiškis** (Litva), **Kőszeg**  (Madžarska), **Holstebro** (Danska), **Siret** (Romunija) in **Meerssen**

(Nizozemska).

V sklopu projekta bomo organizirali 6 tematskih dogodkov, ki bodo med septembrom 2019 in majem 2021 potekali v 5 različnih partnerskih mestih: v Škofji Loki, v Judenburgu, v Kőszegu, v Kruji in v Bad Kötztingu.

Glavna tematika je prizadevanje za Medgeneracijsko sobivanje prebivalstva ter prenos dobrih praks iz partnerskih mest. Področje staranja prebivalstva je pereča problematika celotne Evropske unije in po zaključku projekta želimo - na podlagi novih znanj in spoznanj - postati starejšim prijazna občina.

Delavne tematike srečanj se bodo dotikale oskrbe starejših, e-opismenjevanja, medgeneracijskega sodelovanja in dostopnosti ter participacije in participatornega proračuna.

Uvodni dogodek projekta, poimenovan **''Mednarodno srečanje županov na temo razvoja in izmenjave participatornih praks''** smo med 26. in 28. septembrom 2019, gostili v Škofji Loki.

Na mednarodnem srečanju na aktualno temo participatornosti, ki je v petek, 27. septembra 2019 potekalo v Sokolskem domu Škofja Loka, so aktivno sodelovali župani, podžupani ter direktorji občinski uprav iz pobratenih in partnerskih mest.

Srečanja so se udeležile delegacije partnerskih douzelaških mest iz Bad Kötztinga, Judenburga, Kőszega, hrvaškega Rovinja, Chojne na Poljskem, Rokiškisa, Sušic Sireta, Meerssena, Sherborna v Veliki Britaniji in portugalske Sesimbre ter delegacija iz pobratenega belgijskega Maasmechelena.

Zaradi težav z letalskim prevoznikom Adria Airways je bila udeležba okrnjena, saj so udeležbo, žal, morale odpovedati dve douelaški delegaciji: iz danskega Holstebroja in Oxelösunda na Švedskem ter delegacija iz Albanije. Albanijo je tako zastopal kar veleposlanik akreditiran v Republiki Sloveniji, g. Pellumb Qazimi.

Mednarodnega srečanja so se udeležili tudi nekateri župani in predstavniki iz partnerskih slovenskih občin: Gašper Uršič, župan Cerkna, Rok Roblek, župan Preddvora, Janez Černe, podžupan MO Kranj in Silvana Markič, direktorica Občinske uprave Občine Medvode.

Po uvodnih pozdravih župana Škofje Loke Tineta Radinje, pristojnega za mednarodno sodelovanje mag. Miha Ješe in podpredsednika Douzelageja ter Annigje Kruytbosch, predsednice mednarodnega združenja Douzelage, se je začel uradni program mednarodnega srečanja.

Program konference, ki se je osredotočal na različne oblike javne participacije in je potekal v angleškem jeziku sta vodila in moderirala Alenka Blazinšek Domenis in Matej Cepin.

Po uvodni predstavitvi osrednje teme, metod in ciljev srečanja, so nam župan pobratenega Maasmechelena, Raf Terwingen, podžupnja Elke Florian iz Judenburga na avstrijskem Štajerskem in Janez Černe iz sosednje MO Kranj, predstavili izbrane primere dobrih patricipatornih praks.

Skupna rdeča nit različnih uspešnih praks je v ustvarjanju in krepitvi zaupanja, ki gradi skupnost in (so)delovanje, v uvedbi praks, ki so izrazito vključevalne, ki jih lahko uporabljajo prav vsi občani, ki so trajnostno naravnane in ki spodbujajo medsebojno (tudi medgeneracijsko) sodelovanje.

V drugem delu pa sta nam moderatorja predstavila postopno pot in postopke, ki so pripeljale k uvedbi, sprejetju in funkcioniranju/operativnosti participatornega proračuna v občini Ajdovščina, ki so na tem področju v Sloveniji opravili pionirsko delo.

V zaključnem delu mednarodnega srečanja so udeleženci na vodeni delavnici podali ideje in oblikovali konkretne predloge, kako, na kakšen način bi se participacija lahko vpeljala, kako bi (za)živela v okoljih v njihovih lokalnih skupnostih za starejše in mlade.

Po zaključku delavnic so se udeleženci seznanili s prihodnjim potekom dogodkov in programom mednarodnega projekta Evropa za državljane, ki bo svoj vrhunec doživel prav z organizacijo 45. Mednarodne konference združenja Douzelage v Škofji Loki, maja 2020.

V večernem delu srečanja so delovni posvet sklenili s pogovori o obravnavani tematiki ter organizacijski in vsebinski pripravi na naslednjih pet srečanj v Judenburgu, Škofji Loki, Kőszegu, Kruji in Bad Kötztingu.

Jernej Tavčar, PR Služba Občine Škofja Loka